Ulkoministeri Timo Soinin (sin.) valtiosihteeri Samuli Virtanen kiistää Aamulehden uutisen, jonka mukaan hän piti tiiviisti yhteyttä pääministeri Juha Sipilään (kesk.) viime kesäkuussa perussuomalaisten puoluekokousviikonloppuna. Myös Uusi Suomi uutisoi asiasta Aamulehden tietoihin nojaten.

–Lähetin Sipilälle yhden tekstiviestin ja puhuin hänen kanssaan kahdesti koko viikonlopun aikana. Minun mielestäni sitä ei voi kutsua tiiviiksi yhteydenpidoksi, Virtanen kirjoittaa omassa Puheenvuoron blogissaan.

Aamulehden mukaan Virtanen oli puoluekokousviikonlopun sunnuntaina ollut yhteydessä Sipilän väkeen, kun loikkaukseen valmiita kansanedustajia alkoi kertyä riittävä määrä. Virtanen kuitenkin kiistää, että hän olisi raportoinut suoraan Sipilälle uuden vaihtoehdon perustamisesta.

–Tällainen ei pidä paikkaansa. Ei ollut mitään salaliittoa tai suunnitelmaa, josta pääministeri olisi voinut olla tietoinen. Ei ollut kaavailuja sen enempää uudesta vaihtoehdosta kuin sinisestä tulevaisuudesta.

Julkisuudessa olleiden tietojen mukaan ajatus uuden eduskuntaryhmän ja puolueen perustamisesta syntyi lauantai-iltana jyväskyläläisessä Musta kynnys -ravintolassa. Sinisten eduskuntaryhmän puheenjohtaja Simon Elo on kertonut Suomen Kuvalehdelle, että häntä kysyttiin ryhmään mukaan sunnuntai-iltana.

Sipilä on eduskunnassa kiistänyt tienneensä uuden 20 kansanedustajan ryhmän perustamisesta mitään ennen tuota viikonloppua. Tiistaina julkaistu kirja, Perussuomalaisten hajoamisen historia, katsoo, että Sipilällä oli tieto varautumissuunnitelmista jo etukäteen.

Virtanen on pahoillaan, että häntä koskevan uutisen on nähty vahvistavan kirjan väite.

–Mediassa julkaistujen virheellisten juttujen korjaaminen on äärimmäisen vaikeaa, jopa mahdotonta, minkä vuoksi siihen harvoin viitsii ryhtyä. Mutta tänään on pakko, Virtanen aloittaa kirjoituksensa.